# Käytettävyysraportti – www.manpower.com

Lauri Satokangas

lauri.n.satokangas@student.jyu.fi

Jo heti alussa (<www.manpower.com>) tulee vaikutelma, että vain kuvaaja on osannut hommansa. Kuvat näyttävät hyviltä, kun taas muu osa sivustosta vaikuttaa jotenkin keskeneräiseltä tai puolivalmiilta. Tuntuu siltä kuin sivusto olisi suunniteltu pienemmälle näytölle tai sitten ei vain ole osattu hyödyntää kaikkea tilaa mitä näytöllä on.

Kun siirrytään kansainväliseltä tasolta katsomaan yksittäisen maan sivustoja, kuten Suomen sivustoa osoitteessa [www.manpower.fi](http://www.manpower.fi), ei minkäänlaista parannusta ole havaittavissa.

Näyttää siltä kuin sivusto olisi vain kasattu yhdistämällä erilaisia palikoita samaan kasaan välittämättä siitä miten ne sopivat yhteen. Amatöörimäinen yleisilme sai ainakin minut epäilemään koko yrityksen pätevyyttä. Manpower ei selvästikään ole osannut käyttää omia palveluitaan hankkiakseen ammattitaitoista web-ohjelmoijaa sivustojensa luomiseen.

Sivustosta saa vaikutelman, että on yritetty tehdä jotakin mihin taidot eivät ole riittäneet. Toteutus on kömpelö ja värimaailmakin haalea ja masentava. Sivustolla on myös ihan liikaa asiaa heti etusivulla. Samaan kasaan on sotkettu kuvia, uutisia varsinainen työpaikkahaku ja ties mitä. LinkedIn- ja Facebook-painikkeet vaikuttavat siltä, että ne pitänyt lisätä siksi koska muutkin niin tekevät. Myös englannin ja suomen sekoittaminen otsikoissa ja painikkeiden teksteissä herättää sekaannusta.

Vaikka sivuilla onkin paljon huonoa ja suorastaan ärsyttävää sisältöä on sentään edes yksi asia tehty vähän paremmin: yrityksen historiasta kertova aikajana. Aikajana löytyy kansainvälisen sivuston kautta pienen etsimisen jälkeen. Sen käyttö on hyvin helppoa ja selkeää. Siitä on helppo klikata jokin tietty vuosikymmen ja selata siihen liittyvät tapahtumat ja yrityksen kehittymisen vaiheet.

Sivustolla on hyvin paljon ongelmia käytettävyytensä kanssa. Ja niitä listatessa voisi varmasti kuluttaa ainakin yhden työpäivän.

Kaikkein ylimmällä tasolla [www.manpower.com](http://www.manpower.com), on mahdollista valita maa mistä hakee työtä ja kieli jota haluaa käyttää. Kuitenkaan esimerkiksi valitessa maaksi Suomen ei ole edes mahdollista valita mitään muuta kieltä. Ongelmia tulee myös siinä kun siirtyy aloitussivulta valitun maan sivuille, ei enää löydy mitään tietä takaisin edelliselle sivulle. Ainoa keino on poistaa selaimesta evästeet, jotka ohjaavat käyttäjän aina automaattisesti sinne sivulle minkä hän on kerran valinnut.

Manpower.fi sivustolla on hyvin sekava navigointi. Linkkejä löytyy yläreunasta ja vasemmalta sivulta kahdestakin eri kohdasta. Linkit ovat myös hyvin pieniä, eivät erotu muusta tekstistä ja jostain kumman syystä osassa linkeistä ei voi klikata tekstiä, vaan tekstin oikealla tai vasemmalla puolella olevaa ”>>” – merkkiyhdistelmää.

Sivusto ei näytä skaalautuvan mitenkään erikokoisille näytöille. Manpower.fi sivu jättää vain sitä enemmän tyhjää tilaa sivun oikeaan laitaan, mitä suurempi näyttö käyttäjällä on. Tämä on ainakin yksi asia minkä haluaisin korjata. Myös sivuston väritys kaipaisi piristystä. Näiden lisäksi tietenkin kaikki aiemmissa kohdissa käsitellyt ”virheet” tai huonosti tehdyt osat pitäisi muuttaa.